**Sak 6 Innkomne saker**

Fra Atle Opstvedt er følgende saker sendt inn:

1. I en tid hvor det mer enn noensinne er viktig å favne bredt og inkluderende har styrets retorikk gitt grunn til at oppdrettere uten egen gård eller med gård i andre deler av Europa kan ha hatt grunn til å føle seg mindre verdt eller hørt enn de som har gård eller fysiske fødsler på Norsk jord. Siden det meg bekjent ikke er noe i statuttene som tilsier dette, synes jeg at temaet kan tas opp før valg av nytt styre. At man skal støtte fremming av norsk -fødte og -**oppdrettete** (som i norsk regi og utvikling) hester må være dypt nedfelt i en norsk oppdretterforening. Dog må det være opp til den enkelte oppdretter hvordan han/hun gjennomfører sitt virke så lenge resultatet blir registrert som norskfødt. Det må gjerne stilles kriterier som "innen" eller at man for eksempel må bære differensiert kostnad for å "norsk registrere" alt etter hvor lang tid man venter. Det må dog bli slutt på dogmatiseringen om at alle som setter ut deler av produksjonen i andre land gjør det av rent økonomiske motiver. Som profesjonell oppdretter med gård og personell i Sverige er jeg mer enn villig til å dokumentere at kostnadene er likestilte. Det som man må enes om er å fortsette å satse på å få til regionale ressurssentre for avl av travhester av begge raser (eller også andre hesteraser) slik at personer med interesse kan utføre dette også i Norge i større eller mindre skala. Mens vi jobber med slike langsiktige mål, må vi parallelt sørge for at flest mulig FORTSETTER å drive med avl der hvor det er gjennomførbart. De fleste steder som tar på seg slike tjenester i større skala ligger ikke i Norge dessverre.

**Styrets vurdering:**

Saken handler om at en av Travavl.nos medlemmer har valgt å gå til TGN med sin sak, og ikke til egen organisasjon med sitt forslag om å gjøre det lettere å oppdrette norske hester i utlandet. Det vil generelt sett styrke oppdretternes stilling om saker tas opp internt slik at vi kan finne gode løsninger sammen.

Da styret leste dette innlegget fant vi ut at vi måtte gå ut med vårt syn. Det ble forsøkt gjort på en dempet måte for å unngå en opphetet offentlig debatt. Styret har selvfølgelig aldri hevdet, eller ment, at oppdrettere med hester i utlandet driver mindreverdig virksomhet.

Styret har heller aldri hatt ambisjoner om å endre dagens registreringsreglement på dette punktet. Styret mener for eksempel at det skal være mulig for norske hopper å bruke avlshingster som bare er tilgjengelig på fersk sæd lokalt der de står, som Ready Cash. Da må også hoppene kunne følle nær dette stedet, slik at det unge føllet unngår en lang transport. Samtidig må reglementet være såpass strengt at ikke store deler av norsk oppdrett foregår utenlands. Denne balansen opprettholdes ved dagens reglement.

Hvis det innføres et liberalt regime, som tillater stor grad av outsorcing av avlen av norskfødte hester, har dette store, negative konsekvenser for norsk oppdrett, norske avlsstasjoner og norske hingster, pluss at fagmiljøet og kompetansen vannes ut. Styret er også opptatt av at det kan være svært krevende for nye oppdrettere, uten mye praktisk hesteerfaring, å kvalitetssikre tjenestene når hestene står langt unna i andre land.

Styret ønsker i stedet å bidra til å styrke det norske tilbudet av oppstallører som tar imot avlshopper og unghester, og har startet et samarbeid med blant andre Norges Bondelag for å få til dette. Vi tror dette er veien å gå. Tanken om å liberalisere, samtidig som tilbudet styrkes i Norge, har vi liten tro på.

Disse synspunktene støttes også av organisasjonene Veikle Balder og Norsk Hesteeierforbund.

**Styrets forslag til vedtak: Travavl.no støtter ikke liberalisering av Avls- og registreringsreglementet.**

2 Fra Atle Opstvedt

Som oppdrettere må vi som andre leverandører av produkter og tjenester ha et sterkt salgsledd. Som oppdretter-forening synes jeg at travavl.no skal jobbe enda mer aktivt for å få på plass en mer profesjonell arena for salg av medlemmenes avkom og hopper. Dagens løsning med provisoriske bokser, telt og auksjons arenaer står på ingen måte i stil med den innsats og de ressurser våre medlemmer bruker på å presentere sine avkom på en mest mulig profesjonell måte.

* 1. Det bør jobbes mer aktivt for at kostnader påløper så sent som mulig i prosessen fram til auksjonsringen (det er allerede veldig kostbart). Et salg i september skal ikke betales i juni i dagens samfunn. Ei heller burde oppdrettere være ansvarlig for å betale første innskudd på klasseløpene, det burde være en kostnad den enkelte kjøper bør kunne ta stilling til selv.
  2. Vi må søke å få til at de største salgenedagene (klasseløpsauksjonen) gjøres tilgjengelig på internett for bud, og at man tar initiativ til en norsk versjon av den nåværende svenske ASTV auksjonen.

**Styrets vurdering:**

Klasseløpsauksjonen har blitt en svært viktig salgskanal for norsk oppdrett. Det er viktig at denne utvikles og videreføres på en optimal måte. Vi er også kjent med at med dagens teknologi med forsinkelse på tv-bildene ut til andre, så blir det vanskelig å følge opp en tett budkamp hvis man ikke er til stede. Det er flere ideer til forbedringer som er verd å forfølge, for eksempel muligheten for å legge inn maxbud på forhånd. Det finnes også systemer som gjør det mulig å komme med nettbud i etterkant for hester som er ropt tilbake. For å ivareta detaljer i denne logistikken, og hestenes presentasjon og oppstalling, er det styrets ønske at vi sammen med Veikle Balder ber DNT om å delta i enn arbeidsgruppe rundt auksjonen. I dette arbeidet hører også kostnader og tidspunkt for innbetalinger hjemme.

Styret ser ikke at det er realistisk å lage en norsk variant av nettauksjonen til ASVT. Den har et stort marked og er etter innsats fra Travavl.no også åpnet for norske hester.

**Forslag til vedtak: Travavl.no går inn for at det opprettes en arbeidsgruppe der Travavl.no og Veikle Balder bidrar til å utvikle auksjonskonseptet sammen med DNT.**